Initiativ fra Kongeriget Sverige med henblik på vedtagelse af Rådets retsakt om ændring af Rådets retsakt af 12. marts 1999 om fastsættelse af regler for Europols videregivelse af personoplysninger til tredjelande og eksterne organisationer

(2001/C 163/08)

RÅDET FOR DEN EUROPÆISKE UNION HAR -

under henvisning til konventionen om oprettelse af en europæisk politienhed (Europol-konventionen)(1), særlig artikel 18, stk. 2,

under henvisning til initiativ fra Kongeriget Sverige(2),

under henvisning til udtalelse fra Europa-Parlamentet(3),

under henvisning til det udkast, som styrelsesrådet har udarbejdet efter høring af den i Europol-konventionens artikel 24 omhandlede fælles kontrolinstans, og

ud fra følgende betragtninger:

(1) Det tilkommer Rådet med enstemmighed at fastsætte generelle regler for Europols videregivelse af personoplysninger til tredjelande og eksterne organisationer under hensyn til de i Europol-konventionens artikel 18, stk. 3, anførte forhold.

(2) I lyset af Europols samarbejde med eksterne organisationer vil muligheden for eksterne organisationers yderligere videregivelse af personoplysninger modtaget fra Europol bidrage positivt til bekæmpelsen af organiseret kriminalitet.

(3) For at beskytte de berørte medlemsstaters interesser og principperne om beskyttelse af personoplysninger skal der fastlægges betingelser for yderligere videregivelse.

(4) Rådets retsakt af 12. marts 1999 om fastsættelse af regler for Europols videregivelse af personoplysninger til tredjelande og eksterne organisationer(4) bør derfor ændres i overensstemmelse hermed -

VEDTAGET FØLGENDE REGLER:

Artikel 1

Rådets retsakt af 12. marts 1999 om fastsættelse af regler for Europols videregivelse af personoplysninger til tredjelande og eksterne organisationer ændres således:

1) Artikel 4, stk. 1, affattes således: "Direktøren underretter snarest muligt styrelsesrådet og den fælles kontrolinstans om enhver beslutning om at videregive personoplysninger i henhold til artikel 2, stk. 1, litra b), eller om at tillade yderligere videregivelse af personoplysninger i henhold til artikel 5, stk. 5, andet afsnit, litra b), samt om begrundelsen for den pågældende beslutning."

2) I artikel 5, stk. 5, tilføjes følgende afsnit: "Eksterne organisationers yderligere videregivelse kan finde sted

a) med Europols forudgående samtykke, såfremt det tredjeland eller den eksterne organisation, der modtager oplysningerne, har indgået en aftale med Europol om videregivelse af personoplysninger, der omfatter oplysninger fra yderligere videregivelse

b) i undtagelsestilfælde, når direktøren anser det for strengt nødvendigt at videregive oplysningerne

- for at beskytte de berørte medlemsstaters væsentlige interesser inden for rammerne af Europols målsætninger

- for at afværge en overhængende fare for en forbrydelse.

Der tillades ingen yderligere videregivelse af oplysninger meddelt Europol af en medlemsstat uden den berørte medlemsstats samtykke."

3) Følgende artikel tilføjes: "Artikel 9a

Evaluering

Fra 1. januar 2005 tages disse bestemmelser op til nyvurdering i styrelsesrådets regi, der indhenter udtalelse fra den fælles kontrolinstans."

Artikel 2

1. Denne retsakt træder i kraft dagen efter dens vedtagelse.

2. Den offentliggøres i EF-Tidende.

Udfærdiget i ...

På Rådets vegne

...

Formand

(1) EFT C 316 af 27.11.1995, s. 1.

(2) EFT ...

(3) EFT ...

(4) EFT C 88 af 30.3.1999, s. 1.